1.SISSEJUHATUS

Euroopa julgeoleku tegevuskavas, mille komisjon võttis vastu 28. aprillil 2015, on sedastatud vajadus tugevdada tulirelvi käsitlevat õigusraamistikku ja võidelda nende ebaseadusliku kaubandusega. Samuti on selles rõhutatud vajadust piirata terrorivõrgustike juurdepääsu ohtlikele ainetele, näiteks lõhkeainetele, ja nende ainete kasutamist.

Euroopa julgeoleku tegevuskava alusel kutsus komisjon 8. oktoobril 2015 liikmesriike, komisjoni, Europoli ja Interpoli üles tõhustama ebaseadusliku tulirelvakaubanduse vastase võitluse vahendite kasutamist.

Ebaseaduslik tulirelvakaubandus on osa organiseeritud kuritegelike rühmituste põhitegevusest. See on oluline tuluallikas muude selliste ebaseadusliku kaubanduse liikide kõrval, nagu uimastite salakaubavedu. Tulirelvad aitavad kaasa ka muud liiki kuritegevusele ning neid kasutatakse hirmutamiseks, sunnivahendina ja jõukude vägivallaaktides. Lisaks organiseeritud kuritegevusele on eelmisel aastal aset leidnud õõvastavad terrorirünnakud osutanud tungivale vajadusele tõkestada juurdepääsu relvadele ja lõhkeainetele. Rünnakud Pariisis ja Kopenhaagenis ning Thalysi rongis toimunud rünnakukatse on toonud esile selle, et terroristlikud võrgustikud pääsevad organiseeritud kuritegevuse võrgustike ja musta turu kaudu relvadele ja lõhkeainetele ligi.

Seetõttu on väga oluline, et EL ja eelkõige liikmesriigid kahekordistaksid jõupingutusi, et tõrjuda liidu sisejulgeolekule ebaseaduslikust tulirelvakaubandusest ja lõhekainete kasutamisest tulenevat suurt ohtu.

Komisjon võttis 18. novembril 2015 vastu seadusandlike meetmete paketi, et tugevdada kontrolli tulirelvade üle Euroopa Liidus. Järgmisena tuleb parandada ELi tasandi operatiivkoostööd liikmesriikide seas ja kolmandate riikidega.

Käesolevas teatises esitatakse konkreetsed meetmed, mis on vajalikud Euroopa julgeoleku tegevuskava rakendamiseks ebaseadusliku tulirelva- ja lõhkeainekaubanduse valdkonnas, tuginedes ühtlasi 2016. aasta operatiivsele tegevuskavale ELi poliitikatsükli raames.

2.Ebaseaduslikele tulirelvadele ja lõhkeainetele juurdepääsu piiramine

Hoolimata ELi tasandil kehtivatest õigusaktidest on tulirelvad, lõhkeained ja lõhkeainete lähteained endiselt liiga kergesti kättesaadavad. Olukord on muutunud veelgi keerulisemaks, sest ebaseaduslike kanalite kaudu juurdepääsule on lisandunud relvade kättesaadavus interneti kaudu. Vajalik on terviklik lähenemisviis, mis toetaks tulirelvadega ja lõhkeainetega ebaseadusliku kauplemise ning nende kasutamise tõkestamist, ent kindlustaks samal ajal seadusliku tulirelvakaubanduse ja keemiliste ainete õiguspärase kasutamise.

Parema luurepildi kujundamine

Et õiguskaitseasutused saaksid ohtudele tõhusamalt ja kiiremini reageerida, on vaja kujundada parem luurepilt ebaseaduslikust tulirelvakaubandusest, lõhkeainete kasutamisest ja seaduslikest turgudest kõrvalekaldumisest, samuti parandada ELi ja riikide tasandil olemasolevaid statistika- ja analüüsivahendeid.

Selle saavutamiseks peaksid kõik asjaomased sidusrühmad võtma järgmisi meetmeid:

1. Komisjon kutsub kõiki liikmesriike üles asutama tulirelvade küsimusega tegelevad, omavahel ühendust pidavad riiklikud kontaktasutused, et arendada ebaseadusliku tulirelvakaubanduse alaseid teadmisi ning parandada vastavat analüüsi ja strateegilist aruandlust, kasutades selleks nii ballistikaalast kui ka kriminaalteavet .

2. Kuivõrd kuritegelikud rühmitused liiguvad ka Euroopast väljapoole, teeb komisjon koostööd rahvusvahelise ühtlustatud andmekogumise edendamiseks ÜRO uimastite ja kuritegevuse vastu võitlemise bürooga (UNODC), et kaardistada korrapäraselt üleilmsed ELi suunduvad tulirelvade salaveoteed ning teha need andmed kättesaadavaks kõikide liikmesriikide õiguskaitseasutustele.

3. 2016. aasta operatiivse tegevuskava kohaselt peaks Europol tugevdama internetis toimuva ebaseadusliku kauplemise ja seaduslikust kaubandusest kõrvalekaldumise vastaseid meetmeid, kasutades ühtlasi oma internetisisust teavitamise üksust, et oleks võimalik jälgida tulirelvade, lõhkeainete ja lõhkeainete lähteainete ebaseaduslikke allikaid.

4. Sidusrühmade hinnangutele tuginedes jätkab Europol tulirelvi, sealhulgas nendega ebaseaduslikku kauplemist, arestitud ja varastatud tulirelvi ning toimimisviise käsitleva teabe ja luureteabe kogumise parandamist, et koostada õigel ajal teavitusmaterjale / varajase hoiatamise teateid ning ajakohane ohuhinnang, mis hõlmab muu hulgas tulirelvamesse ja ELi kiirkullerfirmasid. Europol teeb need dokumendid kättesaadavaks kõikide liikmesriikide õiguskaitseasutustele.

5. Komisjon jätkab finantsabi pakkumist, keskendudes ulatuslikele ja andmekogumist suurel määral mõjutavatele projektidele.

Valmistumine uuteks ohtudeks ja riskideks

On teada, et organiseeritud kuritegevuse ja terroristlikud võrgustikud arenevad kiiresti ja kasutavad ära tehnouuendusi. Seepärast kavatseb komisjon teha koostööd tulirelva- ja keemiatööstusega, liikmesriikide asjaomaste õiguskaitseasutuste ja Europoliga, et hinnata tehnoloogiliste saavutuste mõju tulirelvade ja lõhkeainete võimalikule kättesaadavusele ning tuvastada võimalikud turvalüngad.